《送钤辖馆使王公》
宋代·姚涣

家传勋力世能贤，四载坤维领帅权。南诏酋豪弥款附，西州士庶赖蕃宣。

输忠感慨由诚府，接下恩勤自意筌。月夕过从多命席，花时酬唱旋成编。

雅歌馀暇军容肃，陟状升闻帝愿延。驰驿遽趋三召节，执圭俄觐九重天。

汉廷仪卫咸祗若，蜀郡朋僚共黯然。赐封定应留晷刻，畴庸当便进班联。

圣神倚注期蕃锡，宥密崇高待九迁。下客尘劳遇知己，愿言攀附跂英躔。

作者简介：字虚舟。普州(今四川省安岳)人。宋代官员，诗人。姚涣世家长安（今陕西省西安市）。隋代开皇年中，姚涣先祖姚景彻，以征讨平泸夷战争，立战功被任命为普州刺史。姚景彻去世后，其子孙后代定居普州。